DA verloor Knysna, behou DelftDie DA het gister in die tussenverkiesing in die Wes-Kaap wyk 11 in Knysna aan die ANC afgestaan. (Foto: Demokratiese Alliansie/Facebook) Die DA het gister in die tussenverkiesing in Hornlee in die Wes-Kaap ’n groot terugslag beleef toe hy wyk 11 in Knysna aan die ANC afgestaan het. Maroela Media het gister berig dat dié wyk vakant geraak het toe DA-raadslid Lorraine Opperman in Januarie vanjaar skielik na die ANC oorgeloop het en nou as kandidaat teen die DA staan. Ryan Smith, woordvoerder van die DA, het gesê hoewel hierdie uitslag die party ’n agterstand in die komende plaaslike verkiesing gee, die DA uit beginsel ’n besluit geneem het om Opperman te skors wetende dat dit die uitslag in dié wyk sou beïnvloed. Die DA het dié besluit geneem nadat Opperman in ŉ raadsvergadering die ANC in twee besluite gesteun het – in ’n mosie om staatsbestuur te verbeter en in die verkiesing van ’n burgemeesterskandidaat. Die DA het egter daarin geslaag om sy setel in Delft in wyk 20 van Kaapstad te behou. “Hierdie wyk was ’n lakmoestoets vir die party se steun onder bruin kiesers en het bewys dat ons steun daar sterk staan,” het Smith gesê. Die DA én die ANC het stemme in wyk 4 in Beaufort-Wes aan die Patriotic Alliance (PA) afgestaan. In die Noord-Kaap was die DA se steun stabiel met ’n uitslag van 42% in die Nama-Khoi-munisipaliteit wat in Springbok gesetel is. “Die uitslae het bemoedigende tendense openbaar, sowel as gebiede uitgelig waar ons weet ons hard gaan moet werk tussen nou en die plaaslike regeringsverkiesings later vanjaar,” het Smith gesê. Altesaam 15 tussenverkiesings is gister landwyd gehou. Die volledige uitslae sal na verwagting later vandag bekendgemaak word.